钦定古今图书集成/明伦汇编/官常典/第303卷 > 熊浃
## 钦定古今图书集成/明伦汇编/官常典/第303卷 > 熊浃

按《明外史》本传：“浃字悦之，南昌人。正德九年进士。授
礼科给事中。宁王宸濠将为变，浃与同邑御史熊兰
草奏，授御史萧淮上之。宸濠仓卒举事，卒无成本，两
人早发之力也。出核松潘边饷，有副总兵张杰者，倚
江彬势，赃累钜万，诱杀熟番，上功启边衅，棰死千户
以下至五百人。又尝率家众遮击副使胡澧，抚按莫”
敢言。浃至，尽发其状，杰遂褫职。世宗践阼，廷议追崇
礼，未定，浃驰疏言：“陛下起自藩服，入登大宝。夫《礼》缘
人情。陛下已贵为天子，而兴献母妃曾不得尊为帝
后，于圣心安乎否也？况藩邸旧臣如袁宗皋辈，昔为
长史、审理者，今已为大学士、少卿矣；昔为承奉仪卫
司官者，今已为司礼、锦衣矣。顾至尊”至亲，如兴献母
妃，乃反仍旧号，不得缘“子贵”之义，享帝后之称乎？倘
必执为后之说，考孝宗而母慈寿，则兴献母妃当降
称伯叔父母矣。不知陛下承懽内庭时，将仍旧称乎？
抑改而从今称乎？若仍旧称而不得尊之为后，则于
慈寿徒有为后之虚文，于母妃则又阙尊崇之大典，
无一而可也。臣愚谓“兴献王尊以帝称，别建一庙，以
示不敢上跻于列圣。母妃则尊为皇太后，而少杀其
徽称，以示不敢上同于慈寿。此于大统固无所妨，而
天性之恩亦得以兼尽矣。”疏至，会兴王及妃已称为
帝后，下之礼官。嘉靖初，由右给事中出为河南参议。
外艰归。六年服阕，召修《明伦大典》，超擢右佥都御史，
协理院事。明年四月迁大理寺卿。俄迁右副都御史。
《大典》成，转左。八年二月遂擢右都御史，掌院事。京师
民张福诉里人张柱杀其母。东厂以闻。刑部坐柱死
不服，福姊亦泣诉官，谓“母福自杀之。”其邻人之词亦
然。诏郎中魏应召覆按，改坐福。东厂奏法司妄出人
罪。帝怒，下应召诏狱。浃是应召议，执如初。帝愈怒，褫
浃职。给事中陆粲言：“福亲属邻里咸证逆状，而其姊
尤痛愤。浃据此定狱，乃蒙严谴。近日会审，侍郎许赞
噤不言。闻渊及寺丞简霄辞疾不出，而少卿曾直竟
谀词附和。此无他，人务自全也。风纪大臣议狱一不
当，斥之若胥吏然，如国体何？浃不宜罪。”给事中刘希
简亦以为言。帝大怒，并下两人诏狱，赞等竟抵柱死，
应召及邻人俱充军边卫，而杖福姊百，人以为冤。当
是时，帝方深疾孝、武两后家，柱乃武宗后家夏氏之仆，故帝必欲杀之。狱情谬戾，不顾也。浃家居十载，至
帝幸承天，与近臣论旧人。乃召为南京礼部尚书，改
兵部，参赞机务。二十一年召为兵部尚书，掌都察院
事。居二年，代许赞为吏部尚书。帝笃信左道，禁中筑
乩仙台，间用其言决威福。浃疏论其妄。帝大怒，欲罪
之，以前议礼故，不遽斥。二品六年满，加太子太保，坐
事夺俸者再。浃知帝意终不释，遂称病乞休。帝大怒，
褫职为民。又十年卒。浃少有志节，自守严。虽由议礼
显，然不甚党比，尤爱护人才。故其去吏部也，善类多
思之。隆庆初，复官，予祭葬，谥《恭肃》。